በኤልኒኖ ሳቢያ የጤናው ዘርፍ እንዳይጎዳ እየተሰራ መሆኑን የጤና ጥበቃ ሚኒስትሩ ገለጹ
ኤልኒኖ ባስከተለው ድርቅ ሳቢያ ኢትዮጵያ በጤናው ዘርፍ ያስመዘገበቻቸው ውጤቶች ችግር ውስጥ እንዳይገቡ እየተሰራ መሆኑን የጤና ጥበቃ ሚኒስትሩ ዶክተር ከሰተብርሀን አድማሱ ገለጹ ።ሚኒስትሩ እንደተናገሩት ኢትዮጵያ በድርቁ ሳቢያ የጤናው ዘርፍ እንዳይጎዳ እስካሁን ከ400 ሚሊዮን ብር በላይ አውጥታለች ብለዋል ።በኤልኒኖ ክስተት ሳቢያ 10 ነጥብ 2 ሚሊየን ዜጎች ከጥር ወር ጀምሮ የአስቸኳይ ጊዜ የዕለት ምግብ እርዳታ ያስፈልጋቸዋል።ከእነዚህ ዜጎች መካከልም 3 ነጥብ 6 ሚሊዮን የሚሆኑት፥ ወባ፣ እከክ፣ የደንጊ ትኩሳት፣ ኩፍኝ፣ አተት፣ የማጅራት ገትርና ትክትክ ለመሳሰሉት ተላላፊና አደገኛ በሽታዎች ሊጋለጡ እንደሚችሉይገመታል።ህጻናት ላይ የሚከሰት የተመጣጠነ ምግብ እጥረትም ሌላው ችግር ነው፤ አሁን ባለ ግምትም እስከ ታህሳስ 2009 ዓ.ም ድረስ 500 ሺህ ህጻናት ከፍተኛ የተመጣጠነ ምግብ እጥረት ሊገጥማቸው ይችላል።1 ነጥብ 3 ሚሊዮን ህጻናትና እናቶችም በመካከለኛ ደረጃ የተመጣጠነ ምግብ እጥረት ሊኖርባቸው እንደሚችል ተገምቷል ።ህጻናቱ ሊከሰት በሚችል ተላላፊ በሽታና ተያያዥ ችግሮች እንዳይጎዱ መንግስት አስፈላጊውን ዝግጅት ማድረጉን  ሚኒስትሩ ገልጸዋል ።በአማራ፣ ኦሮሚያና ትግራይ የተከሰተውን የእከክ በሽታ ለማከም የቅባት እጥረት በማጋጠሙ ለማሟላት እየተሰራ መሆኑንም ጠቅሰዋል።ወባን ጨምሮ ሌሎች ተላላፊ በሽታዎችን በመቆጣጠር በኩል በታሰበው መልኩ መሰራቱን ጠቅሰው፥ ችግሩ ቀጣይ እንደመሆኑ ምላሾች በደንብ መሰጠት እንዳለባቸው አስረድተዋል።ክስተቱ እስከቀጣዩ ዓመት ይቆያል ቢባልም፥ ሃገሪቱ ካላት የጤና መሠረተ ልማት አኳያ በጤናው ዘርፍ ያስመዘገበችውን ስኬት እንደማይፈታተነው አስረድተዋል።ከኤልኒኖ ጋር በተያያዘ እስከሚቀጥለው ታህሳስ ወር ድረስ ለጤናው ዘርፍ 33.6 ሚሊዮን የአሜሪካ ዶላር እንደሚያስፈልግ ተገምቷል።(ኤፍቢሲ)